《东风第一枝 癸亥元旦喜雪，邀纫兰同作》
清代·杨芸

凤蜡烧残，鹅笙炙罢，艳雪珑珑催曙。画阑玉戏争妍，粉镜梅妆添妩。

裁云剪水，才幻出、满庭花雾。怪谢家、摹拟难工，唤作因风吹絮。

正百福、香奁索句。更七宝、琳华堪赋。压枝琼蕊齐开，按拍霓裳试舞。

银篝斜倚，恰一缕、麝薰微炷。认迷离、空外春痕，只在六花多处。

作者简介：杨芸（1778—？），字蕊渊，清常州金匮（今无锡）人，户部员外郎杨芳灿女，同邑景州知州秦承霈室。幼受四声，慧辨琴丝，妙修箫谱，词风美流，发在片玉冠柳之间，著有《金箱荟说》，皆古今闺阁诗话。